Bul-trane wys pas spelpatroon aan | Netwerk24
Bul-trane wys pas spelpatroon aan
Deur James Young, Glenstantia 22 Junie 2021 05:06
Soos soveel ander wil ek glo dat weinig sou voorspel het dat die Bulle Saterdag 'n drag slae sou kry. Ek volg Europese rugby en my aanname dat die Bulle se voorspelers die deurslag sou gee, was nie vergesog nie.
Nietemin, die telbord het die laaste sê.
Tog sou dit onregverdig wees om Suid-Afrikaanse rugby aan dié enkele vertoning van die Bulle te meet.
Niemand sal ontken dat Benetton op die dag verdien het om te wen nie. Maar hoekom die rugbyprogram hom so sou uitspeel dat die Bulle aan twee fronte met verswakte spanne sou moes gaan meeding, sal net diegene wat met die bepalings doenig was, weet.
Waarom nie net vir hierdie eindstryd al jou spelers tot jou beskikking hê nie?
Een swaeltjie maak nie 'n somer nie, maar as jy sonder 'n klompie sleutelspelers moet klaarkom, is hierdie punt debatteerbaar.
Dit is 'n gegewe dat die spelpatroon van die Noordelike Halfrond se spanne verskil van dié van die Suidelike Halfrond en dat ons benadering tot die spel meer gebalanseerd moet wees.